પાલિકાની સામાન્ય સભામાં સત્તાપક્ષના મહિલા સભ્ય દિપાલીબેન શાહે કેટલીક રજૂઆતો કરતાં ચીફ ઓફિસર હીરલબેન ઠાકર સાથે ભારે રકઝક થવા પામી હતી. ચૂંટાયેલા સભ્યનું અપમાન થયાના ભારે હોબાળા વચ્ચે સભા ઉગ્ર બની હતી અને થોડાંક સમય માટે સભાનું કામકાજ ખોરંભે થતાં ભારે નારાજગીના દૃશ્યો સર્જાયા હતા. કેટલાંક સભ્યો અને પ્રમુખ-ઉપપ્રમુખની સમજાવટથી સભા આગળ વધી હતી અને સભા પૂર્ણ થયા બાદ આ રકઝક બાબતે પ્રમુખની ચેમ્બરમાં ચીફ ઓફિસર અને મહિલા સભ્ય વચ્ચે સુખદ સમાધન થતાં ઘીના ઠામમાં ઘી જેવી પરિસ્થિતિનું નિર્માણ થયું હતું.